Valke sê O’Sullivan is ŉ vlugrisikoArgieffoto Die Valke voer aan Paul O’Sullivan, ŉ forensiese konsultant en ondersoeker, is in hegtenis geneem omdat hy ŉ vlugrisiko is en glo in ŉ e-pos sy voorneme uitgespreek het om in ballingskap te gaan. O’Sullivan het glo die e-pos aan die adjunkpresident, politici en verskeie mediahuise gestuur. Kol. Amod Hoosen van die Valke in KwaZulu-Natal het Dinsdag in die Kempton Park-landdroshof getuig die e-pos is afgesluit met “stop my as julle kan”. Hoosen het gesê hy het as gevolg van die e-pos ŉ dringende aansoek gebring om O’Sullivan in hegtenis te laat neem. O’Sullivan se verdediging, adv. Barry Roux, het vroeër gesê sy kliënt is by die OR Tambo-lughawe in hegtenis geneem toe hy op pad was na die Verenigde Koninkryk om ŉ mediakonferensie te hou om korrupsie in Suid-Afrika bloot te lê. Hy het na bewering drie paspoorte in sy besit gehad en sou saam met sy gesin na Engeland vlieg. Die staat beweer O’Sullivan het die land met ŉ Ierse paspoort verlaat en met dieselfde paspoort teruggekeer, wat glo strydig met die Immigrasiewet is, aangesien hy ŉ Suid-Afrikaanse burger is. Hy staan op twee aanklagte tereg ingevolge die Immigrasiewet. Roux voer aan hy is in hegtenis geneem om die mediakonferensie te verhoed. Hoosen ontken egter enige mediakonferensie sou plaasvind. Terwyl Hoosen getuig het, het O’Sullivan sy kop geskud en notas aan sy regspan oorhandig. Volgens Hoosen is O’Sullivan ŉ misdadiger en het hy mense onwettig dopgehou. Hoosen het gesê hy het drie paspoorte gehad sodat hy landuit kan vlug. Die saak duur voort. Lees alle vorige berigte oor Paul O’Sullivan.